རྒྱུད་ཕྱི་མ་འདི་ལས་བསྐྲད་པ་སོགས་ལ་གོང་མ་དག་དང་མི་མཐུན་པར་ནང་ཕན་ཚུན་དཀྲུགས་པར་བྱས་མོད་དགོངས་པ་གཅིག་སྙམ།འགྱུར་མ་ལེགས་པ་ཡིན་ནམ་དཔྱད།ཕྲེང་ཐག་དེ་དག་ཧ་ཅང་སྦོམ་ཆེས་པ་དང་ཕྲ་ཆེས་པས་རིམ་བཞིན་བགྲང་དཀའ་བ་དང་ཚད་མི་ཟིན།ཡངས་ཆེས་པས་ལས་ལ་བར་ཆད་འཇུག་ཅིང་དོག་ཆེས་པས་ལས་མི་འགྲུབ།ཕྲེང་ཐག་ཧ་ཅང་རིང་ན་ལྷ་འགྱངས་ཤིང་སྒྲུབ་པ་གཡེལ།ཧ་ཅང་ཐུང་ན་སྒྲུབ་པ་པོའི་ཚེ་ལ་གནོད།ཕྲེང་ཐག་ཆད་དེ་མདུད་པ་བརྒྱབས་པའམ་མ་ཆད་པར་མདུད་པ་ཆགས་པ་དང་ཕྲ་སྦོམ་མི་སྙོམས་པ་ལས་གོད་ཁ་འབྱུང་བས་དེ་དག་གི་སྐྱོན་མཐའ་དག་དང་བྲལ་བ་ཞིག་དགོས་ལ་དེའི་ཤེས་བྱེད་ནི་སློབ་དཔོན་པདྨའི་དགོངས་འདུས་ཕྲེང་བཤད་ལས།དེ་དག་ཀུན་ཀྱང་ཕྲེང་བ་ཡི།།མིག་དང་བསྟུན་ལ་རན་པར་བྱ།།ཡངས་པ་མ་ཡིན་དོག་པ་མིན།།རིང་བ་མ་ཡིན་ཐུང་བ་མིན།།ཧ་ཅང་དོག་པ་ལས་མི་འགྲུབ།།ཡངས་ན་གསེབ་འཚང་བར་ཆད་འཇུག།རིང་ན་ལྷ་འགྱང་སྒྲུབ་པ་གཡེལ།།ཧ་ཅང་ཐུང་ན་ཚེ་ལ་གཟན།།མདུད་པ་ཅན་དང་མདུད་པ་ཆགས།།ཕྲ་སྦོམ་མ་སྙོམས་གོད་ཁ་འབྱུང་།།དེ་སོགས་རྣམ་དབྱེ་ཤེས་པར་བྱ།།ཞེས་བྱུང་བ་སོགས་ཏེ།དེར་བལྟ་བར་བྱའོ་ཞེས་གསུངས་པའི་ཕྱིར།